ЕфIакIуэ, «Адыгэ макъ»
Гъатхэпэм и 26-м «Адыгэ макъ» лъэпкъ газетыр илъэс 90 щрикъу махуэр Iэтауэ Мейкъуапэ щагъэлъэпIащ. ЕкIуу къызэрагъэпэща дауэдапщэм кърихьэлIат Адыгэ Республикэм и Iэтащхьэ ТхьэкIушынэ Аслъэнджэрий, Урысей Федерацэм и Къэрал Думэм и депутат Натхъуэ Разиет, Адыгейм и Къэрал Советым — Хасэм и тхьэмадэ Нарожный Владимир, АР-м и Правительствэм и унафэщI КумпIыл Мурат, министрхэр, адыгэ интеллигенцэм и лIыкIуэхэр, хамэ къэрал къикIыжа ди къуэшхэр, КъБР-м, КъШР-м щыщ хьэщIэхэр.
ТхьэкIушынэ Аслъэнджэрий жиIащ «Адыгэ макъыр» лъэпкъыбзэм, хабзэм, тхыдэм я хъумакIуэу зэрыщытыр икIи ахэр ефIэкIуэнымкIэ газетым и лэжьакIуэхэм зэпыу имыIэу лэжьыгъэшхуэ зэрагъэзащIэр. Пшыхьым кърихьэлIа журналистхэм, газетыр къыдэкIын зэрыщIидзэрэ зи гуащIэ хэзылъхьахэм абы фIыщIэшхуэ яхуищIащ, хъуэхъу псалъэкIи захуигъэзащ.
«Адыгэ макъым» папщIэ псалъэ гуапэхэр жаIащ «Адыгэ псалъэ», «Черкес хэку» газетхэм я редактор нэхъыщхьэхэу ХьэфIыцIэ Мухьэмэдрэ Тхьэгъэпсэу Увжыкъуэрэ, нэгъуэщIхэми. Пшыхьым концертышхуэ щатащ Адыгейм и артист цIэрыIуэхэм.
Инэрокъуэ Данэ.
